作者:陳陶
標題:題贈高閑上人
內容:簷蔔花間客，軒轅席上珍。筆江秋菡萏，僧國瑞麒麟。內殿初招隱，曹溪得後塵。龍蛇驚粉署，花雨對金輪。白馬方依漢，朱星又入秦。劇談淩鑿齒，清論倒波旬。拂石先天古，降龍舊國春。珠還合浦老，龍去玉州貧。鴛鷺輸黃絹，場壇繞白蘋。鼎湖閑入夢，金閣靜通神。海氣成方丈，山泉落淨巾。獮猴深愛月，鷗鳥不猜人。拂嶽蕭蕭竹，垂空澹澹津。漢珠難覓對，荊璞本來真。伊傅多聯壁，劉雷競買鄰。江邊有國寶，時為劚星辰。